**Am dăruit...**

*Mariana Rogoz Stratulat*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am dăruit o lacrimă de dor

cu amintiri în ochi de stele,

cu zâmbete ascunse-n nor

ce murmurau descânt de iele.

Am dăruit un curcubeu de flori

cu farmecul parfumului din vară,

cu sărutări înfiorate de culori

ce suspinau ninsori de primăvară.

Am dăruit o ploaie de lumini

cu aşteptări domoale în cuvânt,

cu aripi moi şi paşi străini

ce rătăceau pe căi de vânt.

Am dăruit o viaţă într-un pian

cu irizări de şoapte adormite,

cu suflet-ambră, sunet diafan

în templu de vestale-ndrăgostite.

M-am dăruit, m-am dăruit în zbor

să fiu un ţipăt, un suflet de cocor!